kreatiewe kleuter: Handjies klap, koekies bak!
Handjies klap, koekies bak!
Menigte mamma sit met hul hande in hul hare as hul kleuters wil help om koek te bak. Bak en brou saam met jou kleuter hoef egter nie 'n nagmerrie te wees nie. Ons gee vandag vir jou 10 goue reels wat bakdag prettig vir almal sal maak!
Wees slim met jou bestandele en resep: Nou is nie die tyd om Tant Lenie se geheime en peperduur soetkoekie resep uit te pluk nie. Daar is heelwat spotgoedkoop en lekker kleinkoekie mengsels op die mark wat slegs 'n eier en botter/kunsbotter nodig het. (Hierdie wenk sal ook werk vir wanneer jy die groot Kersfees kleinkoekies bakdag tref. Kleuters raak maklik verveeld en sal defnitief nie wil aanhou help nadat hulle klaar hul eie koekies gebak het nie.)
Laat jou kleuter toe om soveel as moontlik van die bestandele self by te voeg: Maak dit so maklik moontlik vir jou kleuter, meet bestandele af en gooi in bakkies vir maklike byvoeging. Hoe meer hulle self kan doen, hoe lekkerder. (En hoe meer kan hulle mors!)
As daar bestandele of toerusting is wat jy nie wil he hulle mee moet mors of hanteer nie, pak dit weg: Hou die tipe goed eenkant en voeg by/gebruik op die gepaste tyd. Op hierdie manier hou jy jou kleuter uit die versoeking om te gebruik of te vat aan dit wat s/hy nie moet nie.
Laat jou kleuter toe om soveel te meng, knie, roer en klits as moontlik: Sit 'n handjie by waar nodig, maar help hulle om soveel moontlik op hul eie te doen. Dit doen wonders vir hul ontwikkeling en genot. (En dit is baie moelik om 'n gekoopte klein koekie mengsel te laat flop.)
Laat hulle toe om aan soveel as moontlik verskillende teksture te voel: As jy gril vir al die verskillende vrywe, vatte, drukke en kniee - hou ingedagte dat jou kleuter meeste van die koekies sal eet en dat 180 *C meeste kieme sal doodmaak.
Laat hul toe om soveel as moontlik te proe: Om te proe is deel van hul leer en verkenningsproses en is 'n groot deel van die lekker van koekies bak. En mens kry nie regtig maagpyn van koekiedeeg nie.
Stel altyd veiligheid eerste: Laat jou kleuter net toe om soveel met die oond te werk as wat jy mee gemaklik is. Liewer bang Jan as gebrande Jan.
Maak vrede daarmee dat dit morsig gaan wees: Onthou maar dat mors een van die lekkerste aktiwiteite vir enige kleuter is. Beperk die gemors deur net een gedeel van 'n werksoppervlak te gebruik en moenie probeer skoonmaak tot julle klaar is nie, jy gaan net jou eie lewe moeilik maak!
Laat hul toe om die koekies op hul eie manier te vorm: Iewers sal hul moeg raak en dan kan jy die saak beredde. Kleiner kleuters sal vir 'n rukkie mors en dan kan jy die deeg in bolletjies rol wat hulle kan plat druk.
Meeste koekies lyk aanvaarbaar wanneer hul klaar gebak en gestapel is en amper alles proe beter met sjokolade smeer!